Ανακοίνωση για την έναρξη επανεξέτασης ενόψει της λήξης ισχύος και ενδιάμεσης επανεξέτασης, των μέτρων αντιντάμπινγκ που εφαρμόζονται στις εισαγωγές έγχρωμων συσκευών λήψης για την τηλεόραση, καταγωγής Μαλαισίας, Λαϊκής Δημοκρατίας της Κίνας, Δημοκρατίας της Κορέας, Σιγκαπούρης και Ταϊλάνδης

(2000/C 94/02)

Μετά τη δημοσίευση ανακοίνωσης για την επικείμενη λήξη(1) των ισχυόντων μέτρων αντιντάμπινγκ τις εισαγωγές έγχρωμων συσκευών λήψης για την τηλεόραση, καταγωγής Μαλαισίας, Λαϊκής Δημοκρατίας της Κίνας, Δημοκρατίας της Κορέας, Σιγκαπούρης και Ταϊλάνδης, η Επιτροπή έλαβε αίτηση για να επανεξετάσει, τα μέτρα αυτά, σύμφωνα με το άρθρο 11 παράγραφος 2 του κανονισμού του Συμβουλίου (ΕΚ) αριθ. 384/96(2), όπως τροποποιήθηκε τελευταία από τον κανονισμό του Συμβουλίου (ΕΚ) αριθ. 905/98(3) (εφεξής αναφέρεται ως "ο βασικός κανονισμός").

1. Αίτηση για επανεξέταση

Η αίτηση υποβλήθηκε στις 22 Δεκεμβρίου 1999 από τον Producers Of European Televisions in Co-operation (POETIC) (εφεξής αναφέρεται ως "ο αιτών") εξ ονόματος των παραγωγών που αντιπροσωπεύουν το μεγαλύτερο τμήμα της κοινοτικής παραγωγής έγχρωμων συσκευών λήψης εικόνων για την τηλεόραση.

2. Προϊόν

Το σχετικό προϊόν είναι έγχρωμες συσκευές λήψης για την τηλεόραση, με διαγώνια οθόνη μεγαλύτερη των 15,5 cm, συνδυασμένες ή όχι στο ίδιο περίβλημα με συσκευή λήψης για τη ραδιοφωνία ή/και ρολόι, που υπάγονται προς το παρόν στους κωδικούς ΣΟ ex 8528 12 52, 8528 12 54, 8528 12 56, 8528 12 58, ex 8528 12 62 και 8528 12 66. Οι εν λόγω κωδικοί παρατίθενται για πληροφοριακούς και μόνο λόγους.

3. Ισχύοντα μέτρα

Τα μέτρα που σήμερα ισχύουν είναι οι οριστικοί δασμοί αντιντάμπινγκ ad valorem που επιβλήθηκαν με τον κανονισμό του Συμβουλίου (ΕΚ) αριθ. 2584/98(4), όπως τροποποιήθηκε από τον κανονισμό (ΕΚ) αριθ. 710/95(5).

4. Λόγοι για την επανεξέταση

Η αίτηση στηρίζεται στο επιχείρημα ότι η λήξη της ισχύος των μέτρων ενδέχεται να οδηγήσει στη συνέχιση ή στην επανάληψη της πρακτικής ντάμπινγκ και της ζημίας για την κοινοτική βιομηχανία, π.χ. συνέχιση της ύπαρξης του τρέχοντος ζημιογόνου ντάμπινγκ ή της πιθανότητας ζημιογόνου ντάμπινγκ εφόσον εκλείψουν τα μέτρα.

Ο αιτών στήριξε την αξιολόγηση των κανονικών αξιών στις εγχώριες τιμές ή στις κατασκευασμένες αξίες που έχουν συγκριθεί με τις τιμές εξαγωγής ή τις πιθανές τιμές εξαγωγής προς την Κοινότητα. Στην περίπτωση της Λαϊκής Δημοκρατίας της Κίνας, η κανονική αξία στηρίχτηκε στις τιμές ή στις κατασκευασμένες αξίες στην Πολωνία, στη Σιγκαπούρη και στην Τουρκία.

Σ' αυτή τη βάση, ο αιτών ισχυρίζεται ότι συνεχίζεται η πρακτική ντάμπινγκ ή ότι ενδεχομένως θα υπάρξει, στην περίπτωση που θα εκλείψουν τα μέτρα.

Υποστηρίζεται ότι ο όγκος και τιμές των εισαγωγών από ορισμένες από τις χώρες αυτές, συνεχίζουν να προκαλούν ζημία στην κοινοτική βιομηχανία, ιδιαίτερα σε σχέση με τις τιμές, με αρνητική επίπτωση στην κατάσταση της βιομηχανίας.

Επιπλέον, η αίτηση υποστηρίζει ότι η κατάσταση αυτή θα επιδεινωθεί σοβαρά εάν εκλείψουν τα μέτρα. Υποστηρίζεται ότι θα προξενηθεί περαιτέρω ζημία με τη συνέχιση σημαντικού όγκου εισαγωγών σε ζημιογόνες τιμές, περαιτέρω απώλεια μεριδίου της αγοράς για την κοινοτική βιομηχανία και επιδείνωση της οικονομικής της κατάστασης. Υπάρχει επίσης ο ισχυρισμός ότι η πιθανότητα περαιτέρω ζημίας αυξάνεται λόγω του μεγάλου διαθέσιμου δυναμικού στις χώρες αυτές και του κινητού χαρακτήρα της διαδικασίας παραγωγής του σχετικού προϊόντος.

Επιπλέον, η αίτηση περιέχει πληροφορίες οι οποίες δείχνουν ότι οι διάφορες αγορές που εμπλέκονται και το ίδιο το προϊόν έχουν υποστεί σημαντικές αλλαγές κατά τα τελευταία χρόνια. Η πληροφορία αυτή, μαζί με τους ισχυρισμούς για πρακτική ντάμπινγκ και ζημία που περιέχονται στην αίτηση, οδήγησαν την Επιτροπή να συμπεράνει ότι θα πρέπει επίσης να προβεί σε ενδιάμεση επανεξέταση τόσο της πρακτικής ντάμπινγκ όσο και της ζημίας, σύμφωνα με το άρθρο 11 παράγραφος 3 του βασικού κανονισμού.

5. Διαδικασία

Η Επιτροπή, αφού κατέληξε στο συμπέρασμα, κατόπιν διαβουλεύσεων με τη συμβουλευτική επιτροπή, ότι υπάρχουν επαρκή αποδεικτικά στοιχεία που δικαιολογούν την έναρξη επανεξέτασης ενόψει της λήξης ισχύος των μέτρων και ex-officio ενδιάμεσης επανεξέτασης αρχίζει έρευνα σύμφωνα με το άρθρο 11 παράγραφος 2 και το άρθρο 11 παράγραφος 3 του βασικού κανονισμού.

α) Δειγματοληψία για την έρευνα σχετικά με την πρακτική ντάμπινγκ

Λόγω του προφανώς μεγάλου αριθμού των παραγωγών-εξαγωγέων του σχετικού προϊόντος στις χώρες αυτές, η Επιτροπή μπορεί να εφαρμόσει τεχνικές δειγματοληψίας, σύμφωνα με το άρθρο 17 του βασικού κανονισμού.

Για να μπορέσει η Επιτροπή να αποφασίσει αν η δειγματοληψία είναι απαραίτητη και στην περίπτωση αυτή, να επιλέξει δείγμα, όλοι οι παραγωγοί εξαγωγείς ή οι εκπρόσωποι που ενεργούν εξ ονόματός τους, καλούνται να αναγγελθούν στην Επιτροπή και να παράσχουν τις ακόλουθες πληροφορίες σχετικά με την εταιρεία ή τις εταιρείες τους εντός 15 ημερών από την ημερομηνία δημοσίευσης της παρούσας ανακοίνωσης:

- όνομα, διεύθυνση, ηλεκτρονική διεύθυνση, αριθμό τηλεφώνου και τηλεομοιοτυπίας, ή/και αριθμό τέλεξ και ένα άτομο με το οποίο μπορεί να έρθει κανείς σε επαφή,

- τον κύκλο εργασιών, σε τοπικό νόμισμα και τον όγκο σε μονάδες του σχετικού προϊόντος που έχει πωληθεί για εξαγωγή προς την Κοινότητα κατά την περίοδο από 1ης Ιανουαρίου 1999 έως 31 Δεκεμβρίου 1999,

- τον κύκλο εργασιών, σε τοπικό νόμισμα και τον όγκο σε μονάδες του σχετικού προϊόντος που έχει πωληθεί στην εγχώρια αγορά κατά την περίοδο από 1ης Ιανουαρίου έως 31 Δεκεμβρίου 1999,

- τις συγκεκριμένες δραστηριότητες της εταιρείας όσον αφορά την παραγωγή του σχετικού προϊόντος,

- τις ονομασίες και τις συγκεκριμένες δραστηριότητες όλων των σχετικών εταιρειών με τις οποίες συνδέονται άμεσα ή έμμεσα (π.χ. εταιρείες με τις οποίες υπάρχει κάποια σύνδεση ή συμφωνία αντιστάθμισης) που εμπλέκονται με την παραγωγή ή/και την πώληση (για εξαγωγή ή/και για την εγχώρια αγορά) του σχετικού προϊόντος, συμπεριλαμβανομένων ενδεχόμενων εισαγωγέων στην Κοινότητα,

- οποιαδήποτε άλλη σχετική πληροφορία που θα μπορούσε να βοηθήσει την Επιτροπή στην επιλογή του δείγματος,

- ένδειξη για το αν οι εταιρείες συμφωνούν να συμπεριληφθούν στη δειγματοληψία, πράγμα που συνεπάγεται απάντηση σε ερωτηματολόγια και αποδοχή μιας επιτόπου επαλήθευσης των απαντήσεών τους,

- στην περίπτωση παραγωγών-εξαγωγέων στην Λαϊκή Δημοκρατία της Κίνας, επιβεβαίωση του εάν προτίθενται να υποβάλουν αίτηση για καθεστώς οικονομίας αγοράς, σύμφωνα με την παράγραφο 5 στοιχείο στ) της παρούσας ανακοίνωσης.

Η Επιτροπή, για να λάβει τις πληροφορίες που θεωρεί απαραίτητες για την επιλογή του δείγματος εκ μέρους των παραγωγών-εξαγωγέων, θα έρθει επιπλέον σε επαφή με τις αρχές των σχετικών χωρών, τους γνωστούς εξαγωγείς και οποιαδήποτε γνωστή ένωση εξαγωγέων.

Οποιοδήποτε άλλο ενδιαφερόμενο μέρος, το οποίο επιθυμεί να υποβάλλει οποιαδήποτε σχετική πληροφορία σχετικά με την επιλογή του δείγματος, καλείται επίσης να αναγγελθεί στην Επιτροπή και να υποβάλλει τις πληροφορίες εντός 15 ημερών από την ημερομηνία δημοσίευσης της παρούσας ανακοίνωσης.

β) Τελική επιλογή του δείγματος

Η Επιτροπή προτίθεται να προβεί στην τελική επιλογή του δείγματος αφού έρθει σε διαβουλεύσεις με τα ενδιαφερόμενα μέρη τα οποία εξέφρασαν την επιθυμία να συμπεριληφθούν στη δειγματοληψία.

Οι εταιρείες που περιλαμβάνονται στη δειγματοληψία θα πρέπει να απαντήσουν σε ερωτηματολόγιο και να συνεργαστούν στο πλαίσιο της επίσκεψης εξακρίβωσης.

Στην περίπτωση μη επαρκούς συνεργασίας, η Επιτροπή θα βασίσει τα πορίσματά της, σύμφωνα με το άρθρο 17 παράγραφος 4 και 18 του βασικού κανονισμού, στα διαθέσιμα στοιχεία.

γ) Ερωτηματολόγια

Για να συγκεντρώσει τα στοιχεία που κρίνει αναγκαία για την έρευνα, η Επιτροπή αποστέλλει ερωτηματολόγια στην κοινοτική βιομηχανία και σε οποιαδήποτε ένωση παραγωγών στην Κοινότητα, και σε οποιαδήποτε ένωση παραγωγών-εξαγωγέων που αναφέρονται στην αίτηση και στις αρχές των ενδιαφερόμενων χωρών.

Ωστόσο, τα ερωτηματολόγια θα αποσταλούν στους παραγωγούς-εξαγωγείς στις σχετικές χώρες μόνο όταν τελειώσει η τελική επιλογή των δειγμάτων.

Οι παραγωγοί-εξαγωγείς στις ενδιαφερόμενες χώρες, οι οποίες υποβάλλουν αίτηση για ατομικό περιθώριο, ενόψει της εφαρμογής του άρθρου 17 παράγραφος 3 και του άρθρου 9 παράγραφος 6 του βασικού κανονισμού, πρέπει να υποβάλουν ένα κατάλληλα συμπληρωμένο ερωτηματολόγιο μέσα στη γενική προθεσμία που αναφέρεται στην παράγραφο 7 στοιχείο α) της παρούσας ανακοίνωσης. Ωστόσο, τα μέρη αυτά πρέπει να γνωρίζουν ότι εάν η δειγματοληψία εφαρμόζεται σε παραγωγούς-εξαγωγείς, η Επιτροπή μπορεί να αποφασίσει να μην τους χορηγήσει ατομικό περιθώριο εφόσον είναι ιδιαίτερα βαρύ και θα εμποδίζει την έγκαιρη ολοκλήρωση της έρευνας. Οι παραγωγοί-εξαγωγείς, οι οποίοι υποβάλλουν αίτηση για ατομικό περιθώριο, και οι εισαγωγείς καλούνται να έρθουν σε επαφή με την Επιτροπή, προκειμένου να ενημερωθούν εάν συγκαταλέγονται ή όχι στην αίτηση. Στην περίπτωση που αναφέρονται στην αίτηση, θα πρέπει, το συντομότερο δυνατό και όχι αργότερα από 15 μέρες μετά τη δημοσίευση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, να ζητήσουν αντίγραφο του ερωτηματολογίου, εφόσον όλα τα ερωτηματολόγια πρέπει να έχουν συμπληρωθεί εντός της προθεσμίας που αναφέρεται στην παράγραφο 7 στοιχείο α) της παρούσας ανακοίνωσης. Οποιαδήποτε αίτηση για αποστολή ερωτηματολογίου πρέπει να γίνεται γραπτώς στη διεύθυνση που αναφέρεται παρακάτω και θα πρέπει να αναφέρεται σ' αυτήν η ονομασία, η διεύθυνση, η ηλεκτρονική διεύθυνση, ο αριθμός τηλεφώνου και τηλεομοιοτυπίας ή και τέλεξ του ενδιαφερομένου μέρους. Εναλλακτικά, μία αίτηση για αποστολή ερωτηματολογίου μπορεί να απευθύνεται στις εθνικές αρχές των χωρών εξαγωγής.

δ) Συγκέντρωση πληροφοριών και ακροάσεις

Όλα τα ενδιαφερόμενα μέρη καλούνται, δια της παρούσης, να γνωστοποιήσουν γραπτώς τις απόψεις τους και να προσκομίσουν αποδεικτικά στοιχεία.

Επιπλέον, η Επιτροπή μπορεί να δεχθεί σε ακρόαση τα ενδιαφερόμενα μέρη, εφόσον ζητήσουν γραπτώς και αποδείξουν ότι υπάρχουν ιδιαίτεροι λόγοι για τους οποίους επιβάλλεται η ακρόασή τους.

ε) Επιλογή τρίτης χώρας με οικονομία αγοράς

Σύμφωνα με το άρθρο 2 παράγραφος 7 του βασικού κανονισμού, προβλέπεται η επιλογή της Σιγκαπούρης ως πιθανής κατάλληλης τρίτης χώρας με οικονομία αγοράς για τον στόχο εξέτασης της κανονικής αξίας όσον αφορά τη Λαϊκή Δημοκρατία της Κίνας. Καλούνται τα μέρη που έχουν λάβει μέρος στην εξέταση να σχολιάσουν την καταλληλότητα της επιλογής αυτής εντός της ειδικής προθεσμίας που αναφέρεται στην παράγραφο 7 στοιχείο β) παρακάτω.

στ) Καθεστώς οικονομίας αγοράς

Για τους παραγωγούς-εξαγωγείς στη Λαϊκή Δημοκρατία της Κίνας, οι οποίοι ισχυρίζονται και παρέχουν επαρκή αποδεικτικά στοιχεία ότι ενεργούν βάσει όρων οικονομίας αγοράς, π.χ. ότι συμφωνούν με τα κριτήρια που αναφέρονται στο άρθρο 2 παράγραφος 7 στοιχείο γ) του βασικού κανονισμού, η κανονική αξία θα καθοριστεί σύμφωνα με το άρθρο 2 παράγραφος 7 στοιχείο β) του βασικού κανονισμού. Οι παραγωγοί-εξαγωγείς που προτίθενται να υποβάλουν κατάλληλα αιτιολογημένες αιτήσεις, πρέπει να το πράξουν εντός της ειδικής προθεσμίας που αναφέρεται στην παράγραφο 7 στοιχείο δ) παρακάτω. Η Επιτροπή θα αποτείλει προς συμπλήρωση τα έντυπα των αιτήσεων στους παραγωγούς-εξαγωγείς του σχετικού προϊόντος στη Λαϊκή Δημοκρατία της Κίνας μετά την επιλογή του δείγματος.

6. Συμφέρον της Κοινότητας

Σύμφωνα με το άρθρο 21 του βασικού κανονισμού και για να καταστεί δυνατό να ληφθεί απόφαση σχετικά με το κατά πόσο είναι εις βάρος του συμφέροντος της Κοινότητας η διατήρηση της εφαρμογής των ισχυόντων μέτρων αντιντάμπινγκ, οι αιτούντες παραγωγοί της Κοινότητας, οι εισαγωγείς, οι αντιπροσωπευτικές τους ενώσεις, οι αντιπροσωπευτικοί χρήστες και οι αντιπροσωπευτικές οργανώσεις καταναλωτών υπό τον όρο ότι θα αποδείξουν ότι υπάρχει αντικειμενική σχέση μεταξύ της δραστηριότητάς τους και του υπό εξέταση προϊόντος, έχουν τη δυνατότητα, εντός της προθεσμίας που ορίζεται στην παράγραφο 7 στοιχείο α) της παρούσας ανακοίνωσης, να αναγγελθούν και να προσκομίσουν στην Επιτροπή πληροφορίες. Πρέπει να σημειωθεί ότι οι πληροφορίες που υποβάλλονται βάσει του εν λόγω άρθρου λαμβάνονται μόνο υπόψη εφόσον τεκμηριώνονται με πραγματικά αποδεικτικά στοιχεία κατά την υποβολή.

7. Προθεσμία

Όλες οι παρατηρήσεις και οι αιτήσεις που γίνονται από τα ενδιαφερόμενα μέρη στο πλαίσιο των ακόλουθων παραγράφων πρέπει να γίνονται γραπτώς (όχι σε ηλεκτρονική μορφή, εκτός εάν προβλέπεται διαφορετικά) και πρέπει να φθάνουν στην Επιτροπή εντός της προθεσμίας που αναφέρεται παρακάτω.

α) Γενική προθεσμία

Τα ενδιαφερόμενα μέρη, για να ληφθούν υπόψη οι παρατηρήσεις τους κατά την έρευνα, οφείλουν να αναγγελθούν, να γνωστοποιήσουν γραπτώς τις απόψεις τους και να προσκομίσουν στοιχεία, εκτός εάν προβλέπεται διαφορετικά, εντός 40 ημερών από την ημερομηνία δημοσίευσης της παρούσας ανακοίνωσης. Τα ενδιαφερόμενα μέρη μπορούν επίσης να ζητήσουν, εντός της ίδιας προθεσμίας, να γίνουν δεκτά σε ακρόαση από την Επιτροπή. Η εν λόγω προθεσμία ισχύει επίσης για τα ενδιαφερόμενα μέρη που δεν είναι γνωστά στην Επιτροπή, και, επομένως, είναι προς το συμφέρον των εν λόγω μερών να έλθουν αμέσως σε επαφή με την Επιτροπή.

β) Ειδική προθεσμία για την επιλογή τρίτης χώρας με οικονομία αγοράς

Τα ενδιαφερόμενα μέρη που επιθυμούν να σχολιάσουν την καταλληλότητα επιλογής της Σιγκαπούρης, η οποία, όπως αναφέρθηκε στην παράγραφο 5 στοιχείο ε) παραπάνω, επιλέγεται σαν τρίτη χώρα με οικονομία αγοράς για τους στόχους καθορισμού της κανονικής αξίας όσον αφορά τη Λαϊκή Δημοκρατία της Κίνας, θα πρέπει να υποβάλουν τις παρατηρήσεις τους εντός 10 ημερών από τη δημοσίευση της παρούσας ανακοίνωσης.

γ) Ειδική προθεσμία όσον αφορά τη δειγματοληψία

Κάθε πληροφορία που αφορά την επιλογή των δειγμάτων των παραγωγών-εξαγωγέων στις σχετικές χώρες, πρέπει να υποβάλλεται στην Επιτροπή εντός 15 ημερών από την ημερομηνία δημοσίευσης της παρούσας ανακοίνωσης, δεδομένου ότι η Επιτροπή προτίθεται να διαβουλευθεί με τα ενδιαφερόμενα μέρη που έχουν ζητήσει να συμμετάσχουν στην τελική επιλογή των δειγμάτων, εντός περιόδου 21 ημερών από τη δημοσίευση της παρούσας ανακοίνωσης.

δ) Ειδική προθεσμία για υποβολή αιτήσεων για το καθεστώς οικονομίας της αγοράς

Οι κατάλληλα αιτιολογημένες αιτήσεις για το καθεστώς οικονομίας της αγοράς, όπως αναφέρθηκε στην παράγραφο 5 στοιχείο στ) παραπάνω, πρέπει να υποβάλλονται γραπτώς εντός 21 ημερών από την ημερομηνία της επιλογής οποιαδήποτε δείγματος ή όπως έχει καθοριστεί από την Επιτροπή.

ε) Διεύθυνση αλληλογραφίας της Επιτροπής

Ευρωπαϊκή Επιτροπή Γενική Διεύθυνση Εμπορίου

Διευθύνσεις C και Ε

DM 24 - 8/3

Rue de la Loi/Wetstraat 200 Β - 1049 Βρυξέλλες Αριθμός φαξ: (32-2) 295 65 05 Αριθμός τέλεξ: COMEU B 21877.

8. Άρνηση συνεργασίας

Στις περιπτώσεις στις οποίες ένα ενδιαφερόμενο μέρος αρνείται την πρόσβαση ή δεν παρέχει τις απαραίτητες πληροφορίες εντός της προβλεπόμενης προθεσμίας ή παρεμποδίζει σημαντικά την έρευνα, επιτρέπεται να συνάγονται συμπεράσματα είτε καταφατικά είτε αποφατικά, με βάση τα διαθέσιμα στοιχεία, όπως προβλέπει το άρθρο 18 του βασικού κανονισμού.

Στην περίπτωση που αποδειχθεί ότι κάποιο ενδιαφερόμενο μέρος έχει δώσει εσφαλμένες ή παραπλανητικές πληροφορίες, αυτές δεν πρέπει να λαμβάνονται υπόψη και πρέπει να γίνεται χρήση των διαθέσιμων στοιχείων.

(1) ΕΕ C 278 της 1.10.1999, σ. 2.

(2) ΕΕ L 56 της 6.3.1996, σ. 1.

(3) ΕΕ L 128 της 30.4.1998, σ. 18.

(4) ΕΕ L 324 της 2.12.1998, σ. 1.

(5) ΕΕ L 73 της 1.4.1995, σ. 3.